Diari Oficial de la Generalitat Valenciana


Sumari del DOGV 3397, del 21-12-1998 (1998/11381)

RESOLUCIÓ de 16 de desembre de 1998, del president de l'Institut de la Mitjana i Petita Indústria de la Generalitat Valenciana (IMPIVA), per la qual es convoquen ajudes en matèria de medi ambient per al tractament de les aigües residuals en el sector tèxtil.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3397

Data del DOGV
:   21-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/11049


Data del document
:   16-12-1998

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

RESOLUCIÓ de 16 de desembre 1998, del president de l'Institut de la Mitjana i Petita Indústria de la Generalitat Valenciana (IMPIVA), per la qual es convoquen ajudes en matèria de medi ambient per al tractament de les aigües residuals en el sector tèxtil. [1998/X11080]
  
El sector tèxtil, que representa una activitat de gran importància en la Comunitat Valenciana, tant en nombre de treballadors i empreses, com en volum de fabricació, ha experimentat en els darrers anys una reconversió industrial que ha necessitat un esforç important en tecnologia, disseny, qualitat i estratègia comercial per part de les empreses del sector.
  
La seua estructura empresarial predominant és la petita i mitjana empresa, el que dificulta la seua resposta a les noves exigències de modernització i d'adaptació al medi ambient, essent el subsector més afectat en aquest camp el del «ram de l'aigua», que comprén les empreses de tints, estampació i acabats.
  
Per altra banda, l'activitat de les empreses del ?ram de l'aigua- es primordial per a la qualitat i servei del sector tèxtil en general, ja que es troba en la base de procés de transformació i la converteix en una activitat estratègica, i que per les seues característiques pròpies necessita grans inversions per mantenir la competitivitat.
  
En l'actualitat, l'adaptació de les empreses a la normativa mediambiental, i les limitacions existents en les estacions depuradores de la xarxa de sanejament públic, requereixen emprendre importants inversions en sistemes propis de depuració o recuperació destinades a reduir la contaminació en origen.
  
La Conselleria d'Ocupació, Indústria i Comerç de la Generalitat Valenciana, a través de l'IMPIVA, dóna suport mitjançant els seus Plans d'Ajudes i les seues actuacions la modernització i diversificació de la indústria de la Comunitat Valenciana.
  
En aquest sentit, dins del Pla Industrial de Millora del Medi Ambient de l'IMPIVA s'ha desenvolupat un esforç important per donar suport als projectes mediambientals de les empreses, on una quantitat important de recursos econòmics s'han destinat a la indústria tèxtil de la Comunitat Valenciana. Aqueix esforç es complementa ara amb aquesta convocatòria, destinada al subsector del «ram de l'aigua», que s'emmarca dins de la Iniciativa Comunitària RETEX.
  
En virtut de tot l'anterior, resolc:
  
Article 1. Objecte i àmbit
  
L'objecte d'aquesta resolució es convocar i regular la concessió d'ajudes en matèria mediambiental del sector tèxtil per al tractament d'aigües residuals de conformitat amb l'Ordre de 13 de gener de 1995 de la Conselleria d'Ocupació, Indústria i Comerç, i d'acord amb les consignacions pressupostàries de l'IMPIVA i les posteriors modificacions publicades en el Diari Oficial de la Generalitat Valenciana. La línia pressupostària i l'import global que finança aquestes ajudes seran objecte de publicació en el Diari Oficial de la Generalitat Valenciana.
  
Article 2. Actuacions susceptibles de suport
  
Les ajudes objecte d'aquesta convocatòria tenen com a objectiu facilitar a les empreses del sector tèxtil, i més concretament al subsector del ram de l'aigua, l'adopció de mesures que permeten la millora de la competitivitat a través d'un desenvolupament sostenible de l'activitat industrial coincident amb la preservació del medi ambient.
  
Es considera actuacions susceptibles de suport aquelles que facen compatible el desenvolupament de l'activitat tèxtil amb la correcció de vessaments d'aigües residuals contaminants, concretades en la realització d'inversions destinades a la depuració o recuperació de les aigües residuals generades en els processos tèxtils.
  
Les ajudes previstes en aquesta resolució es materialitzaran mitjançant subvencions.
  
Article 3. Beneficiaris de les ajudes
  
Podran acollir-se a aquestes ajudes els projectes presentats per empreses amb domicili, seu social o delegacions en la Comunitat Valenciana, l'activitat de les quals corresponga a l'agrupació 43 de la classificació de l'Impost d'Activitats Econòmiques.
  
A efectes d'aquesta resolució, es considerarà petita i mitjana empresa (PIME), segons la Recomanació de la Comissió Europea (DOCE nº L107/4, de 30 d'abril de 1996) la unitat econòmica amb personalitat física o jurídica que reunesca els següents requisits:
  
- Que ocupe menys de 250 persones.
  
- Que tinga un volum de negocis anual no superior a 22.251.008 d'ecus, o bé un balanç general no superior a 16.044.687 d'ecus.
  
- I que complesca el criteri d'independència, entenent per empreses independents aquelles en les quals el 25% o més del seu capital o dels seus drets de vot no pertanya a una altra empresa, o conjuntament a diverses empreses que no responen a la definició de PIME. Aquest límit podrà superar-se en els casos següents:
  
- Si l'empresa pertany a societats públiques de participació, societats de capital risc o a inversors institucionals, sempre que aquests no exercesquen, individual o conjuntament, cap control sobre l'empresa.
  
- Si el capital està distribuït de tal forma que no és possible determinar qui el posseeix i si l'empresa declara que pot legítimament presumir que el 25% o més del seu capital no pertany a una altra empresa o conjuntament a diverses empreses que no responen a la definició de PIME.
  
Article 4. Presentació de sol·licituds i termini
  
Les sol·licituds, acompanyades de la documentació expressada en l'Annex I.A, hauran de formalitzar-se segons els models que es proporcionaran en l'IMPIVA (Plaça de l'Ajuntament, 6, València) i les seues delegacions a Alacant (av. Esportistes Germans Torres, s/n, L'Albufereta) i Castelló (Avda del Mar, s/n), i en els Serveis Territorials d'Indústria i Energia d'Alacant (carrer Churruca, 29), i Castelló (carrer Cavallers, 8). Una vegada emplenades, les sol·licituds podran presentar-se en qualsevol d'aquestes adreces, o en les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
No serà necessari aportar la documentació administrativa relacionada en l'Annex I.A que ja estiga en poder de l'IMPIVA .
  
En els supòsits d'impossibilitat material d'obtenir un document, l'IMPIVA podrà requerir al sol·licitant la seua presentació o, si no pot ser, la confirmació per altres mitjans dels requisits als quals es refereix el document.
  
El termini de presentació de sol·licituds per aquest exercici serà de cinc dies naturals comptats a partir del dia següent a la publicació d'aquesta disposició en el Diari Oficial de la Generalitat Valenciana.
  
Amb la finalitat de potenciar l'assoliment dels objectius d'aquesta resolució, l'IMPIVA podrà traslladar les sol·licituds a altres programes o convocatòries d'ajudes.
  
Article 5. Criteris d'avaluació de les sol·licituds
  
Els criteris que amb caràcter general es prendran en consideració per a l'avaluació dels projectes i serviran de base per a l'elaboració de barems són:
  
- Qualitat del projecte.
  
- Característiques del sol·licitant i de l'entitat col·laboradora, si escau.
  
- Adequació a les línies de la política industrial de la Generalitat Valenciana.
  
Article 6. Resolució de la concessió d'ajudes
  
L'IMPIVA podrà sol·licitar de l'interessat la seua compareixença personal o l'aportació dels documents o informació que considere necessària per a l'estudi, supervisió, certificació o inspecció del projecte.
  
Per a l'avaluació dels projectes presentats es constituirà una Comissió d'Avaluació nomenada pel director general de l'IMPIVA que tindrà com a funció principal l'aprovació de barems en funció dels criteris de valoració establerts, i l'avaluació de les sol·licituds. Vista l'acta de la Comissió d'Avaluació, el director general de l'IMPIVA elevarà proposta al president de l'IMPIVA qui resoldrà sobre l'adjudicació de les ajudes, i fixarà expressament la quantia, i incorporarà, si escau, les condicions, obligacions i determinacions accessòries a què haja de subjectar-se el beneficiari. La Resolució dictada pel president posarà fi a la via administrativa.
  
L'avaluació tecnicoeconòmica dels projectes presentats podrà ser objecte d'assessorament extern.
  
El termini màxim per a resoldre les sol·licituds serà de vint dies naturals comptats a partir de l'acabament del termini de presentació d'aquestes. Si la documentació exigida no estiguera completa, el termini es computarà a partir del dia de la seua correcta presentació. Transcorregut el termini sense que hi haja hagut cap resolució, s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 7. Import de les ajudes
  
L'import màxim de l'ajuda serà del 30% del cost elegible del projecte. Aquest percentatge podrà incrementar-se en un 10% en el cas que el beneficiari siga una PIME. L'IMPIVA podrà fixar una quantia màxima de subvenció per projecte en funció del volum d'inversió elegible i de les disponibilitats pressupostàries.
  
Article 8. Costos elegibles
  
Es consideraran costos elegibles les inversions en instal·lacions, equips i obra civil directament relacionats amb la depuració de les aigües residuals tèxtils com també les despeses d'enginyeria del projecte, realitzades a partir del 1 de gener de 1998.¡
  
No es consideraran costos elegibles l'adquisició d'equips de transport, ni els costos de recursos humans interns.
  
Article 9. Acumulació d'ajudes
  
Cap projecte acollit a aquesta resolució podrà rebre altres ajudes, excepte aquelles que una vegada acumulades a la concedida, no sobrepassen el límit màxim establert per a cada cas en els distints règims d'ajuda aplicables.
  
En tot cas es respectaran les normes sobre acumulació d'ajudes de finalitats diferents dictades per la Comissió Europea (DOCE nº C3, de 5 de gener de 1985).
  
També es tindrà en compte el principi que una mateixa despesa no podrà beneficiar-se simultàniament de més d'un fons estructural, essent aquests fons incompatibles amb els fons de cohesió.
  
El beneficiari haurà de comunicar, en qualsevol moment de la vigència de l'expedient, altres ajudes públiques que haguera obtingut o sol·licitat per al mateix projecte.
  
Article 10. Control de les accions. Mesures de garantia i inspecció
  
1. L'IMPIVA, per si mateixa o a través d'òrgan o entitat que designe, podrà en tot moment efectuar totes les accions de comprovació i verificació de la inversió o realització de l'actuació objecte d'ajuda que considere necessàries, sense perjudici de les fetes per les unitat del Fons Europeu de Desenvolupament Regional (FEDER).
  
2. Així mateix el beneficiari estarà obligat a sotmetre's a les actuacions de control financer de la Intervenció General en relació amb les subvencions o ajudes concedides.
  
Article 11. Obligacions del beneficiari. Liquidació de les ajudes
  
La comunicació de la concessió d'ajudes i la consegüent tramitació del pagament d'aquestes significarà el compliment pels beneficiaris de les obligacions establertes en l'Annex I.B, que de forma genèrica consisteixen en justificar la realització del projecte objecte de subvenció i en acreditar estar al corrent de les seues obligacions tributàries amb la Hisenda Pública i la Seguretat Social, en la data límit del 29 de gener de 1999, tret que s'establesca un altre termini en la notificació de concessió d'ajuda.
  
De forma general, els beneficiaris d'aquest programa hauran de presentar les autoritzacions, permisos i llicències pertinents, que justifiquen el compliment de la normativa i la legislació vigent relativa al vessament d'aigües residuals.
  
Article 12. Incidències
  
L'alteració d'alguna de les característiques del projecte aprovat com l'incompliment de les condicions i terminis establerts en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt excedesquen dels límits establerts, podrà produir la disminució de la subvenció concedida.
  
2. L'incompliment per part del beneficiari de qualsevol dels requisits, condicions i altres circumstàncies que produïren l'atorgament de l'ajuda, la variació de la finalitat de l'actuació o la falta de justificació de la realització del projecte, produirà la incoació del corresponent expedient que podrà acabar si escau amb la revocació de la subvenció i l'obligació de reintegrar les ajudes percebudes. En la tramitació del procediment es garanteix el dret de l'interessat a l'audiència.
  
3. Es delega en el director general de l'IMPIVA la resolució de les incidències que es produesquen amb anterioritat o posterioritat a la concessió de les ajudes, com també la incoació i la resolució dels expedients de revocació, i minoració per les causes legalment establertes.
  
Article 13. Normativa aplicable
  
Les ajudes recollides en aquesta resolució es concediran en el marc del que disposa l'Ordre de 13 de gener de 1995, de la Conselleria d'Ocupació, Indústria i Comerç, sobre la concessió d'ajudes en matèria d'indústria i energia, en la Llei 8/1995, de 29 de desembre, de mesures fiscals, administratives i d'organització de la Generalitat Valenciana, en la Llei de Pressupostos de la Generalitat Valenciana per a 1998, i altra normativa que se'n puga aplicar.
  
Les ajudes previstes en aquesta resolució es concediran en el marc del que disposa la normativa comunitària sobre ajudes d'estat i la relativa a determinats sectors agrícoles i industrials.
  
DISPOSICIÓ ADDICIONAL
  
Les ajudes descrites comptaran amb el finançament del Fons Europeu de Desenvolupament Regional (FEDER) a través de la Iniciativa Comunitària RETEX, com també d'altres possibles fons, essent d'aplicació les disposicions que els regulen.
  
DISPOSICIÓ FINAL
  
Única
  
Es faculta al director general de l'IMPIVA per a dictar les resolucions necessàries per al desenvolupament, eficàcia i execució d'aquesta resolució.
  
València, 16 de desembre de 1998.- El president de l'IMPIVA: Diego Such Pérez.
  
Annex I.A
  
Documentació a presentar adjunta a l'imprés de sol·licitud
  
1. Documentació administrativa
  
Haurà de presentar-se original i còpia per a la seua compulsa en aquest institut, o bé, còpies compulsades de la següent documentació:
  
1. Impost d'Activitats Econòmiques (IAE): alta o últim rebut.
  
En funció de la personalitat del sol·licitant es requerirà a més:
  
A. Empreses Individuals i Professionals:
  
2. Fotocòpia del NIF.
  
B. Societats Civils o Comunitats de Béns:
  
2. Fotocòpia del NIF de tots els socis/comuners..
  
3. Targeta d'Identificació Fiscal.
  
4. Escriptura de constitució i modificació, si escau.
  
5. Autorització de la resta dels socis/comuners a qui presenta la sol·licitud per a la realització del projecte.
  
C. Societats Mercantils:
  
2. Fotocòpia de la Targeta d'Identificació Fiscal.
  
3. Estatuts vigents registrats.
  
4a. Poder actual i inscrit en el Registre Mercantil de qui presenta la sol·licitud.
  
4b. En cas que la societat no estiga inscrita, certificació de la sol·licitud d'inscripció davant del Registre Mercantil.
  
5. Per als projectes presentats al Programa de suport a la creació d'empreses i promoció empresarial, si l'empresa no està constituïda, s'aportaran les dades bàsiques del promotor i el projecte d'estatuts.
  
Amb caràcter general no serà necessari aportar la documentació administrativa relacionada en aquest annex que ja estiga en poder de l'IMPIVA per haver-se presentat en l'anterior convocatòria o en aquesta per a un altre programa.
  
L'IMPIVA podrà obtenir del sol·licitant l'aportació d'aquells documents o aquelles dades complementàries que considere necessaris per a la resolució de l'expedient.
  
2. Documentació tècnica
  
1. Annex a l'imprés de sol·licitud.
  
2. Fitxa del sol·licitant.
  
3. Memòria tècnica del projecte.
  
L'IMPIVA proporcionarà models o impresos d'aquesta documentació.
  
Annex I.B
  
Documentació a presentar una vegada comunicada
  
la concessió de l'ajuda
  
1. Sol·licitud de pagament segons model.
  
2. Informe final del projecte ?o informe d'avanç del projecte, en el cas de projectes plurianuals- i resultats obtinguts.
  
3. Relació de despeses i inversions segons model.
  
4. Liquidació segons model.
  
5. Justificació.
  
El beneficiari haurà d'aportar documentació acreditativa de l'execució del projecte.
  
S'aportaran originals i còpies per a compulsa i segellat en l'IMPIVA.
  
En qualsevol cas, únicament s'abonarà la totalitat de la subvenció si el cost incentivable del projecte ha sigut justificat íntegrament; en els altres casos sols s'abonarà la part de la subvenció proporcional als justificants de despesa o inversió aportats.
  
La justificació del pagament del cost incentivable del projecte, indicat en la notificació, es farà pels mitjans indicats a continuació, i es tindrà en compte que la sol·licitud de pagament sols podrà ser atesa quan el beneficiari haja fet efectiu el pagament de al menys el 30% d'aquest cost:
  
a. Si es paga al comptat, es presentarà factura definitiva i rebut del pagament. Si el rebut i la factura definitiva s'emeten en el mateix document, apareixerà l'He rebut amb firma legible o indicant la persona que firma, i segell del proveïdor. Per a la liquidació de l'ajuda es tindrà en consideració la data de la factura definitiva.
  
b. Si es paga mitjançant contracte de leasing ( en aquest cas haurà de ser amb opció de compra), aquest contracte haurà d'estar intervingut per fedatari públic. El beneficiari haurà de presentar el contracte de leasing o còpia d'aquest certificada per l'entitat financera, i còpia legitimada de les factures que estiguen en poder d'aquella, corresponents als productes adquirits, per tal que puga verificar-se que el finançament correspon evidentment a aquest productes. Per a la liquidació de l'ajuda es tindrà en consideració la data del contracte de leasing.
  
c. Si es realitza una importació i es garanteix mitjançant carta de crèdit irrevocable, s'aportarà còpia de la carta de crèdit i la factura definitiva. Per a la liquidació de l'ajuda es tindrà en consideració la data de la factura definitiva.
  
d. Efectes o pagaments ajornats:
  
Si es paga mitjançant efectes ajornats (lletres o rebuts), s'aportarà factura definitiva i efectes vençuts i pagats.
  
Els ajornaments encara no vençuts podran acceptar-se quan s'aporte la factura adjunta a una carta del proveïdor que indique que disposa d'efectes (assenyalant l'import) per a fer efectiu el pagament d'aquesta factura i que els efectes estiguen acceptats o avalats per banc.
  
e. En aquells casos on hi haja un contracte privat i els pagaments es realitzen ajornats, s'aportarà: el contracte, on constaran els terminis estipulats i la forma de pagament; la factura definitiva (total o parcial) i els rebuts dels pagaments ja efectuats. Per a la liquidació de l'ajuda es tindrà en consideració la data de la factura definitiva (total o parcial).
  
f. Qualsevol altre cas, serà analitzat de forma singular, tenint en compte que no es considerarà acreditat el pagament sols pel fet de presentar extracte de compte bancari, justificant de transferència, etc., tret que justifiquen suficientment el destinatari del pagament (que haurà de coincidir amb la persona o empresa que va emetre la factura).
  
g. Les despeses de personal es justificaran mitjançant presentació dels documents que acrediten el seu pagament.
  
h. En el cas de pagaments en moneda estrangera s'exigeix document bancari o duaner que acredite el contravalor en pessetes en la data de l'operació.
  
6. Codi Compte Client (CCC): fotocòpia d'un extracte o document bancari on aparega aquest codi i el titular coincidesca amb el beneficiari de la subvenció.
  
7. Obligacions Tributàries i amb la Seguretat Social: De conformitat amb l'Ordre de 30 de maig de 1996, de la Conselleria d'Economia i Hisenda (DOGV nº 2.775, de 21 de juny de 1996), haurà de presentar-se certificats d'estar al corrent en les obligacions tributàries amb la Hisenda Pública Valenciana i amb la Hisenda estatal, i certificat expedit per la Tresoreria de la Seguretat Social d'estar al corrent en les obligacions amb aquest organisme, referits als dotze mesos anteriors a la data de la Resolució del president de l'IMPIVA per la qual es concedeix l'ajuda.
  
Les entitats sense finalitat de lucre presentaran certificat de no subjecció o exempció, si escau, pels conceptes abans relacionats, amb un model 036 o 037 (alta en cens).
  
En el cas de societats civils, comunitats de béns, comunitats de propietaris o agrupacions d'interés econòmic, es requereix certificació de cadascun dels membres que integren la societat o agrupació.
  
8. Actualització de la documentació presentada en les fases anteriors que així es demane.